
«Solitudes». Autoria i dramatúrgia: Garbiñe Insausti, José Dault, Iñaki Rikarte, Rolando San Martín i Edu Cármaco. Direcció: Iñaki Rikarte. Interpretació: José Dault, Garbiñe Insausti, Edu Cárcamo. Escenografia i vestuari: Ikerne Giménez. Il·luminació: Carlos Samaniego. Música original i espai sonor: Luis Miguel Cobo. Caracterització (màscares): Garbiñe Insausti. Producció executiva: Kulunka Teatro. Ajudantia de direcció: Rolando San Martín. Ajudantia d’escenografia: Almudena Martín. Cap tècnic del teatre: Aleix Arbonès. Tècnic del teatre: Víctor Bartolomé. Construcció d’escenografia: Mambo Decorados. Màrqueting i comunicació de la companyia: María Díaz. Màrqueting i comunicació del teatre: Focus. Reportatge fotogràfic:  David Ruiz.  Disseny de cartell: Dani Castillo. Una producció de Kulunka Teatro. Finançat per Unió Europea Fons Next Generation, amb el suport de l’INAEM - Instituto Nacional de Artes Escénicas y de la Música (Govern d’Espanya, Ministeri de Cultura), el Pla de recuperació, transformació i resiliència, el Govern basc i l’Instituto Vasco. Recomanat a partir de 14 anys. Festival Grec 2026. Teatre Condal, Barcelona. Del 10 al 19 de juliol 2026.

______________________________________________________
Una partida de cartes no combat la solitud

Els Kulunka Teatro són com un poema amb cames, si se'm permet la llicència. I creadors i portadors d'uns capgrossos que tenen la virtut d'entendrir els espectadors com si fossin personatges de carn i os. Ho vam constatar de seguida quan els vam descobrir aquí, ja fa més de deu anys, amb el seu primer espectacle, «André & Dorine», que ara també ha format part de la trilogia que dins el Grec'26 omple el juliol del Teatre Condal, amb aquest, «Solitudes», que es veu aquí per primera vegada, i el següent, «Forever», reposició provinent d'un Grec anterior.


Fa la impressió que els dramaturgs i creadors de Kulunka Teatro, provinents del País Basc, primer pensen i escriuen el guió d'una tragicomèdia i, quan la tenen, fan un “delete” que esborra tot el text del disc dur i es queden amb el gest, la impressió, la potència del mut, la mirada de tristesa, la mirada provocativa o la mirada de felicitat. El gest i qualsevol petit efecte de so, d'algun objecte que vola, d'una presència que no hi és —la d'un gos, per exemple, lligat a la llarga corretja—, el vol de la gavina que no es veu mai, el mar del fons, l'urna de les cendres...


A «Solitudes», els Kulunka Teatro fan una mirada tant poètica com realista a la xacra de la solitud. Per posar-nos al dia, només a Barcelona, es calcula que, dades de padró, més de 350.000 persones més grans de 65 anys viuen soles, cosa que fa que la ciutat sigui una de les més envellides d'Europa. I d'aquestes persones, es calcula també que un 20%, com a mínim, viu sota el llindar de la pobresa.


Per això, quan els espectadors de «Solitudes» s'adonen que no veuran un espectacle per riure, es fa el silenci i l'espectacle se segueix amb un silenci escrupolós, només amb algun somriure feble, que és més aviat un somriure de llàstima pel que li passa al personatge protagonista, un avi amb una empedreïda afecció a les cartes, que quan perd la dona de la seva vida, no troba amb qui jugar la partida diària.


¿Però pot una partida de cartes combatre la solitud? Aquesta és la simbologia de fons de «Solitudes», amb una història que acaba demostrant que tots i cadascuna de les caricatures que hi apareixen —atenció perquè només són tres intèrprets per a una companyia de prop d'una dotzena de personatges amb capgrossos—, tots pateixen també la seva solitud particular: la dona de l'avi, el lampista, el fill de l'avi, la néta, el company “quinqui” de la néta, la prostituta veterana i la prostituta que s'hi ha de dedicar sisplau per força, el macarró de torn, el client esporàdic, el repartidor de pizzes... 


Si amb «André & Dorine», els Kulunka Teatro van tocar la fibra amb la malaltia de l'Alzheimer, amb «Solitudes» rasquen la consciència amb les conseqüències de la vellesa i de la solitud i, segurament que sense proposar-s'ho, també amb la vulnerabilitat que assetja tants col·lectius que formen part dels prop de 8 milions de ciutadans del país. 


Una anècdota: a la sortida del teatre Condal, en ple Paral·lel, davant per davant del teatre, en una de les bancades de pedra a la plaça encimentada que dóna al terreny convertit en parc infantil de l'antic Talia, una colla de quatre o cinc veïns del barri, tenen estès un cartró amb una partida de cartes en marxa. I un acaba pensant que, potser quan l'avi protagonista de «Solitudes» fuig d'escena amb un mutis, cridat per les Parques, potser és perquè sabia que, a fora, podria continuar fent el que més l'apassionava en vida: jugar a les cartes, cada dia, a la mateixa hora.
Andreu Sotorra, Clip de Teatre, 12 juliol 2026

Sensibilitat, tendresa i humor


A la tardor del 2015, vam conèixer per primera vegada el fascinant treball dels Kulunka Teatre i el seu primer espectacle André i Dorine. Ens vam quedar meravellats. Per aquelles dates ja vaig escriure un cometari, que es pot trobar a Recomana. Dins la programació del Grec 2026, ens tornen a visitar i ara amb la seva trilogia complerta de treball amb màscares-cap grossos (André i Dorine, Solitudes i Forever).

A Solitudes, el títol ja es explícit, com en el seu primer espectacle, ens fan reflexionar sobre la soledat, la incomunicació i la falta de la suficient sensibilitat en l´entorn d´una família mínima (la mare-avia mor de sobte i queden l´avi-pare i el fill, que viu sol una filla-néta adolescent).


Cadascú va a la seva, pensant només en ell mateix, sense adonar-se del que realment necessita l'altre. El mòbil amplia aquesta incomunicació.


L'espectacle alterna el dramatisme amb l'humor i es desenvolupa en dos escenaris diferents, la casa de l'avi i un tros del carrer passeig marítim, on hi coincideixen més de deu personatges i on es reprodueixen ambients més foscos i altres formes de soledat i violència. Situacions que s´entrecreuen els personatges principals i que se´ns mostren amb cruesa però sempre matisades per un toc d´humor i un fil d´esperança. Aquest contacte amb situacions més dramàtiques fa reflexionar als protagonistes i els fa rectificar amb la seva actitud distant, si bé la convivència no es fàcil i s´ha d´anar aprenent i teixint en cada moment i des de les petites coses.


La posada en escena i la interpretació es extraordinària. No hi ha paraules, però si música, sons, sorolls i apunts sonors i una cuidat i matisat disseny de llums. Si tenim en compte que en aquesta historia intervenen més de deu personatges que entren i surten a un ritme dinàmic, afegim un nou mèrit a la direcció i als intèrprets (alguns d'ells han de doblar el mateix personatge), que es mouen amb una precisió mil·limètrica.


L'argument està treballat per tots els components. A més Iñaki Ricarte, assumeix la direcció i Rolando San Martín l'ajudantia de direcció. Garbiñe Insausti, José Dault i Edu Cárcamo assumeixen de forma magistral tots els canvis escènics dels personatges.

Ferran Baile, Recomana, 22 juliol 2026

Sense ningú que canviï de canal


Ja és ben emprenyador que tinguis sempre algú al teu voltant amb ganes de canviar-te el canal quan estàs gaudint del teu programa de televisió preferit! Però encara pot resultar més emprenyador que ningú faci l’intent, perquè et trobes sempre ben sol  amb la teva  no buscada solitud. I això és justament el que li passa al protagonista principal d’aquest excel·lent espectacle (tan excel·lent com tots  els signats per Kulunka Teatro) , un cop la primera escena acabi amb la mort sobtada de qui ha estat des de fa dècades la seva estimada dona, i mare del seu únic fill.


Sí; ja sé que això  del canvi de canal pot sonar molt vintage :de fet, tots  els espectacles de la  companyia tenen cert toc  i certa estètica orgullosament  vintage, perquè tots ells inclouen la presència de generacions vintage . No cal ni dir que, ara, qui més qui menys  sempre té a mà alguna que altra pantalla a la qual recórrer  per tal de  buscar-se la vida a títol personal, sense dependre de la voluntat de l’altre. Però la parella gran d’aquesta història ni està acostumada a les ja no tan noves tecnologies, ni precisa d’elles per passar una bona vetllada un cop recollida la taula del dinar. Per aconseguir això, no li cal ni la tele: amb una bona baralla de cartes, en té ben bé prou. Amb això, i amb l’impagable companyia mútua i l’impagable amor que els seus dos integrants es dispensen l’un a l’altre,.


I encara que estigui parlant d’una parella gran, cal que no arribeu a conclusions precipitades:  no és pas la condició marcada pel pas dels anys , la que provoca la inesperada mort: es tracta d’un accident fortuït que la companyia aprofita per tornar a demostrar com de bé domina la ràpida  transició entre l’humor i el més dramàtic patetisme que, ben sovint, es produeix també a la vida real que té lloc més enllà dels escenaris.


Tot i que la vida reflectida per Kilunka, resulta també  absolutament real, de la mateixa manera que les impertorbables màscares que llueixen sempre els personatges, resulten dotades d’una humanitat que de vegades pots fins i tot trobar a faltar en actors de carn i ossos. El més gran prodigi de Kulunka, consisteix precisament en dotar –li a les immutables màscares una il·limitada expressivitat, i en dotar-li al seu perpetu silenci un torrent de paraules que no necessiten ser pronunciades per explicar-se i explicar-ho tot.


Però s’equivoca també qui, donada la situació, interpreta que aquest espectacle es concentra només en la solitud associada a la vellesa. Només cal fixar-se en el títol per inferir del seu plural que la solitud compartida en companyia marca l’existència de tots els personatges principals de la tragicomèdia, i té un caràcter del tot intergeneracional: tan sol es pot trobar el iaio acabat d’enviudar ,com la neta adolescent enganxada al mòbil i a un noi ben susceptible també de caure en la solitud vinculada a la marginalitat, com el fill que ni sap com comunicar-se amb el seu pare, ni sap com comunicar-se amb la seva filla, ni sap com conviure amb la seva pròpia existència solitària.


I encara caldria afegir al llistat algunes solituds més arribades des  del món de la prostitució, i integrades dins d’un ventall de personatges que, pel que respecta als més secundaris, potser desnivella molt lleugerament els pràcticament rodons resultats que ofereixen “André & Dorine” i “ Forever”, dos espectacles també molt lleugerament superiors a aquest.


Quelcom que no li resta a aquest cúmul de solituds ni un gram de força, de capacitat  emotiva i de colpidor  sentit de l’humor. Encara que aquest ,sense renunciar mai al tarannà esperançador que inclouen també sempre totes les propostes de la companyia, pugui  resultar també  de vegades del tot desolador.


El més gran prodigi de Kulunka Teatro consisteix precisament en dotar –li a les immutables màscares una il·limitada expressivitat, i en dotar-li al seu perpetu silenci un torrent de paraules que no necessiten ser pronunciades per explicar-se i explicar-ho tot.

Ramon Oliver, Recomana, 28 jullol 2026
 PAGE 
1

